作者:李白
標題:送薛九被讒去魯
內容:宋人不辨玉，魯賤東家丘。我笑薛夫子，胡為兩地遊。黃金消眾口，白璧竟難投。梧桐生蒺藜，綠竹乏佳實。鳳凰宿誰家，遂與群雞匹。田家養老馬，窮士歸其門。蛾眉笑躃者，賓客去平原。卻斬美人首，三千還駿奔。毛公一挺劍，楚趙兩相存。孟嘗習狡兔，三窟賴馮諼。信陵奪兵符，為用侯生言。春申一何愚，刎首為李園。賢哉四公子，撫掌黃泉裡。借問笑何人，笑人不好士。爾去且勿喧，桃李竟何言。沙丘無漂母，誰肯飯王孫。